CELEX: 62021TN0295
Language: el
Date: 2021-05-18 00:00:00
Title: Υπόθεση T-295/21: Προσφυγή-αγωγή της 18ης Μαΐου 2021 — eSlovensko κατά Επιτροπής

9.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/39
            
         
      Προσφυγή-αγωγή της 18ης Μαΐου 2021 — eSlovensko κατά Επιτροπής
      (Υπόθεση T-295/21)
      (2021/C 320/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: eSlovensko (Lučenec, Σλοβακία) (εκπρόσωπος: B. Fridrich, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής, συγκεκριμένα δε την ατομική νομική πράξη με τίτλο «Recovery Order and Debit Note» (Εντολή είσπραξης και χρεωστικό σημείωμα) η οποία εκδόθηκε στις 18 Μαρτίου 2021 από την Ευρωπαϊκή Επιτροπή, και ειδικότερα από τη ΓΔ Επικοινωνιακών Δικτύων, Περιεχομένου και Τεχνολογιών, με αριθμό αναφοράς ARES(2021)1955613·
               
            
                  —
               
               
                  να αναπέμψει τις αιτήσεις χρηματοδότησης στην Ευρωπαϊκή Επιτροπή για τη διαδικασία ελέγχου και να διατάξει την καταβολή των σχετικών επιλέξιμων δαπανών δυνάμει της συμφωνίας επιχορήγησης «Slovak Safer Internet», υπ’ αριθ. SI-2010-SIC-1231002·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο, με τον οποίο ζητείται η ακύρωση της απόφασης και της εντολής είσπραξης με αριθμό αναφοράς ARES(2021)1955613 της καθής-εναγομένης (στο εξής: καθής), προβάλλεται παράβαση ουσιώδους τύπου, παράβαση των Συνθηκών ή οποιουδήποτε κανόνα δικαίου σχετικού με την εφαρμογή τους ή κατάχρηση εξουσίας, ιδίως δε εσφαλμένη νομική εκτίμηση των πραγματικών περιστατικών και των πορισμάτων (προσβολή του δικαιώματος άμυνας, προσβολή του δικαιώματος στη χρηστή διοίκηση, παραβίαση των αρχών της αναλογικότητας, της ασφάλειας δικαίου, του κράτους δικαίου, της δικαιολογημένης εμπιστοσύνης και της μη αναδρομικότητας, εσφαλμένη νομική εκτίμηση των πραγματικών περιστατικών και των πορισμάτων του ελέγχου 12-INFS-024 και του επακόλουθου ελέγχου 15-NR01-044).
               
            
                  2.
               
               
                  Με τον δεύτερο λόγο, με τον οποίο ζητείται να διαταχθεί η καθής να καταβάλει τις επιλέξιμες δαπάνες στην προσφεύγουσα ως αρχική δικαιούχο και συμβαλλόμενο μέρος της συμφωνίας επιχορήγησης με αριθμό SI-2010-SIC-123002 — «Slovak Safer Internet», δυνάμει της εν λόγω έγκυρης και ισχυρής συμφωνίας επιχορήγησης, προβάλλεται ότι η καθής είναι αρμόδια για θέματα υλοποίησης έργων και μεταφοράς κονδυλίων σε σχέση με την έγκυρη και ισχυρή σύμβαση μεταξύ της καθής και της προσφεύγουσας.
               
            
                  3.
               
               
                  Με τον τρίτο λόγο ζητείται να καταδικαστεί η καθής στα δικαστικά έξοδα. Βάσει των προαναφερθέντων επιχειρημάτων και λόγω του αυθαίρετου χαρακτήρα της προσβαλλόμενης απόφασης, η προσφεύγουσα ζητεί να της επιστραφούν τα έξοδα και οι δαπάνες που σχετίζονται με τη διαδικασία ενώπιον του Γενικού Δικαστηρίου της Ευρωπαϊκής Ένωσης καθώς και με τη νομική αρωγή η οποία ζητήθηκε στο πλαίσιο της παρούσας υπόθεσης.